61.		Rozhodnutie o odklade výkonu rozhodnutia
			(§ 75 ods. 1 ZoSK)
Regionálny úrad verejného zdravotníctva so sídlom vo Zvolene
Ul. J. Bottu č. 5, 960 01 Zvolen
Č. j.: A/2023/432/FV 
Zvolen dňa 26. 1. 2023
Vec:	Rozhodnutie
Regionálny úrad verejného zdravotníctva so sídlom vo Zvolene ako príslušný správny orgán podľa § 3 ods. 1 písm. c), § 6 ods. 1 v spojení s prílohou č. 1 a § 6 ods. 5 písm. l) zákona č. 126/2006 Z. z. o verejnom zdravotníctve a o zmene a doplnení niektorých zákonov, uložil účastníkovi konania Benos, spol. s r.o., Za záhradami č. 481/5, 960 01 Zvolen, IČO: 36825177, pokutu vo výške 333 € rozhodnutím č. A/2022/56487/FV zo dňa 12. 11. 2022, ktoré nadobudlo právoplatnosť a vykonateľnosť dňa 30. 11. 2022.
Účastník konania doručil dňa 22. 1. 2023 správnemu orgánu návrh na odloženie výkonu rozhodnutia do 31. 12. 2023. Svoj návrh odôvodnil tým, že spoločnosť sa v súčasnej dobe dostala do finančných problémov, pretože jej odberatelia neplatia načas za služby, ktoré vykonáva. Spoločnosť však začala podnikať aj v inej oblasti a predpokladá, že o niekoľko mesiacov sa z problémov dostane. Svoj záväzok zaplatiť uloženú pokutu v sume 333 € uznáva.
Správny orgán návrh účastníka konania akceptuje, a preto takto
rozhodol:
Podľa ust. § 75 ods. 1 zákona č. 71/1967 Zb. o správnom konaní v znení neskorších predpisov správny orgán vyhovuje návrhu účastníka konania BENOS, spol. s r.o., Za záhradami č. 481/5, 960 01 Zvolen, IČO: 36825177 a výkon rozhodnutia A/2022/56487/FV zo dňa 12. 11. 2022, vo veci zaplatenia pokuty 333 €, odkladá na dobu do 31. 12. 2023.
Odôvodnenie:
Návrhu účastníka konania zo dňa 22. 1. 2023 správny orgán vyhovel z toho dôvodu, že ust. § 75 ods. 1 zákona o správnom konaní umožňuje správnemu orgánu zo závažných dôvodov na návrh účastníka konania alebo z vlastného, prípadne iného podnetu výkon rozhodnutia odložiť. Zákon o správnom konaní neustanovuje dôvody odkladu, ale preskúmanie dôvodov ponecháva na voľnú úvahu správneho orgánu.
Správny orgán vyhodnotil súčasnú situáciu účastníka konania ako ním nezavinenú ťaživú situáciu, zohľadnil to, že účastník konania uznal svoj záväzok, a preto možno očakávať dobrovoľné splnenie povinnosti do 31. 12. 2023. Z týchto dôvodov rozhodol správny orgán tak, ako je uvedené vo výroku rozhodnutia.
Poučenie:
Proti tomuto rozhodnutiu možno podať na Regionálnom úrade verejného zdravotníctva so sídlom vo Zvolene, Ul. J. Bottu č. 5, 960 01 Zvolen námietky v lehote do 15 dní odo dňa jeho doručenia podľa § 76 ods. 1 zákona č. 71/1967 Zb. o správnom konaní v znení neskorších predpisov. Toto rozhodnutie nie je preskúmateľné súdom.
MUDr. Eugen Kubovčík, riaditeľ
Rozhodnutie dostanú:
–	BENOS, spol. s r.o., Za záhradami č. 481/5, 960 01 Zvolen
–	RÚVZ so sídlom vo Zvolene, Ul. J. Bottu č. 5, 960 01 Zvolen 
Poznámka
Odklad výkonu rozhodnutia znamená, že výkon rozhodnutia sa buď nezačne, alebo ak sa už výkon rozhodnutia začal, dočasne sa v ňom nepokračuje. Doba odkladu výkonu rozhodnutia je určená buď určitou konkrétnou dĺžkou, alebo môže byť viazaná na vznik alebo zánik určitej skutočnosti. Lehotu na odklad výkonu rozhodnutia možno predĺžiť. O povolení odkladu výkonu rozhodnutia vydá správny orgán procesné rozhodnutie, proti ktorému možno podať iba námietky, o ktorých rozhoduje orgán uskutočňujúci výkon rozhodnutia.